Kommissionens beslutning

af 8. oktober 2001

om en undtagelse til Portugal med hensyn til rensning af byspildevand i byområdet Estoril-kysten

(meddelt under nummer K(2001) 2657)

(Kun den portugisiske udgave er autentisk)

(2001/720/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/271/EØF af 21. maj 1991 om rensning af byspildevand(1), ændret ved Kommissionens direktiv 98/15/EF(2), særlig artikel 8, stk. 5, og

ud fra følgende betragtninger:

(1) Ifølge artikel 8, stk. 5, i direktiv 91/271/EØF kan udledning af spildevand fra byområder med over 150000 personækvivalenter til mindre følsomme områder under særlige omstændigheder underkastes den mindre vidtgående rensning, som foreskrives i artikel 6, stk. 2.

(2) Under sådanne omstændigheder skal medlemsstaterne på forhånd forelægge Kommissionen relevant dokumentation, som viser, at udledningerne mindst underkastes primær rensning og ikke påvirker miljøet.

(3) Portugal har klassificeret sine kystfarvande, undtagen dem ud for Algarve-regionen, som "mindre følsomme områder" i henhold til artikel 6 i direktiv 91/271/EØF.

(4) Den 16. juni 1999 sendte Portugal i henhold til artikel 8, stk. 5, i direktiv 91/271/EØF Kommissionen en anmodning om udledning af byspildevand fra byområdet Estoril - som tegner sig for 720000 personækvivalenter - til Atlanterhavet nær Tejos munding.

(5) På Kommissionens opfordring sendte Portugal den yderligere oplysninger om denne sag i sine breve af 25. november 1999 og 15. februar 2000.

(6) De hydrodynamiske betingelser ved Portugals vestkyst er på grund af vind-, tidevands-, strøm- og spredningsforhold blandt de bedste i europæiske kystfarvande, når det gælder fortynding og spredning af spildevand; desuden er udledningen anbragt uden for Tejo-mundingens ydre grænse. Derfor gælder kriterierne for mindre følsomme områder for udledningsstedet.

(7) Udledningsstedet ligger langt fra badestederne ved Estoril-kysten.

(8) Den dokumentation, Portugal har forelagt, viser, at udledningen ikke vil påvirke vandrecipientens iltkoncentration, trofiske status, gennemsigtighed og bentos.

(9) Badevandet ud for byområdet Estoril-kysten har imidlertid ikke i mange år opfyldt kravene i Rådets direktiv 76/160/EØF af 8. december 1975 om kvaliteten af badevand(3), senest ændret ved akten vedrørende Østrigs, Finlands og Sveriges tiltrædelse, fordi dets mikrobiologiske koncentrationer ligger over direktivets standarder.

(10) Siden 1995 har syv af badevandsområderne ud for byområdet Estoril-kysten (strandene Carcavelos, Parede, Rainha, Cresmina, S. Pedro de Estoril, Tamariz og Torre) ikke opfyldt de obligatoriske bakteriologiske værdier i direktiv 76/160/EØF.

(11) Selv om mangelfuld kloakering synes at være den vigtigste kilde til denne mikrobiologiske forurening, mener Kommissionen, at den pågældende spildevandsudledning kan nå badevandsområderne og dermed bidrage til den mikrobiologiske forurening af dem, hvis spildevandet ikke renses tilstrækkeligt inden udledningen.

(12) Mikrobiologisk rensning af spildevandet, inden det udledes i havet, er nødvendig for at undgå risikoen for, at badevandsområderne forurenes.

(13) For at den biologiske rensning kan være effektiv, skal spildevandets indhold af suspenderet stof være lille og dets indhold af organisk stof være begrænset.

(14) Efter at have rådført sig med det udvalg, der blev nedsat ved artikel 18 i direktiv 91/271/EØF, og drøftet sagen med Kommissionen, sendte Portugal den 21. december 2000 yderligere dokumentation, hvori det foreslog mikrobiologisk rensning efter en vidtgående primær rensning inden udledning i havet i badesæsonen.

(15) På grundlag af Portugals oplysninger og forsikringer og på baggrund af vandrecipientens usædvanlige fortyndings- og spredningsforhold mener Kommissionen, at den behandling, Portugal foreslår, vil kunne beskytte de tilgrænsende badevandsområder mod mikrobiologisk forurening.

(16) Efter at have gennemgået Portugals dokumentation til støtte for undtagelsesanmodningen konkluderer Kommissionen, at undtagelsen opfylder kravene i direktivets artikel 8, stk. 5. Dokumentationen viser, at udledningen fra byområdet Estoril-kysten ikke vil påvirke miljøet negativt efter den foreslåede rensning, og at en mere vidtgående rensning ikke vil gavne miljøet.

(17) Foranstaltningerne i denne beslutning er i overensstemmelse med udtalelse fra det udvalg, som blev nedsat ved artikel 18 i direktiv 91/271/EØF -

VEDTAGET FØLGENDE BESLUTNING:

Artikel 1

Portugals anmodning af 16. juni 1999 om tilladelse til i henhold til artikel 8, stk. 5, i direktiv 91/271/EØF at foretage mindre vidtgående spildevandsrensning i byområdet Estoril-kysten end foreskrevet i direktivets artikel 4 efterkommes på betingelserne i denne beslutnings artikel 2-6.

Artikel 2

I badesæsonen, som Portugal på grundlag af direktiv 76/160/EØF fastsætter fra 1. juni til 30. september, underkastes byspildevand fra byområdet Estoril-kysten mindst en videregående primær rensning og desinfektion, så det opfylder kravene i afsnit 1 i denne beslutnings bilag, inden det ledes ud i havet.

Artikel 3

Uden for badesæsonen underkastes byspildevand fra byområdet Estoril-kysten mindst en primær rensning i overensstemmelse med artikel 2, stk. 7, i direktiv 91/271/EØF inden udledningen.

Artikel 4

De kompetente portugisiske myndigheder eller det relevante portugisiske organ overvåger udledningen i overensstemmelse med bestemmelserne i afsnit 2 i denne beslutnings bilag.

Artikel 5

Ifølge artikel 15, stk. 3, i direktiv 91/271/EØF skal Portugal overvåge og ved hjælp af relevante undersøgelser kontrollere, at udledningen ikke påvirker miljøet negativt.

Nærmere betegnet skal der mindst to gange om måneden i badesæsonen udtages prøver på mindst to bestemte steder i vandrecipienten. Det ene ligger oven for udledningens østlige diffusor og det andet 200 m vest for den vestlige diffusor. På begge disse to steder udtages en prøve i overfladen og en i middeldybde. 80 % af disse prøver må ikke indeholde over 100 fækale kolibakterier pr. 100 ml, og analysen skal foretages af et laboratorium, der har et kvalitetskontrolanalysesystem som det, der beskrives i afsnit 2 i denne beslutnings bilag.

Artikel 6

Inden den 30. april hvert år, første gang den 30. april 2002, sender Portugal Kommissionen en rapport over resultaterne af den kontrol, som i overensstemmelse med artikel 4 og 5 er blevet udført i det pågældende kalenderår, samt resultaterne af det samme års kontrol af badevandet ud for byområdet Estoril-kysten i overensstemmelse med direktiv 76/160/EØF.

Rapporten skal også redegøre for eventuelt manglende opfyldelse af kravene i denne beslutning og i direktiv 76/160/EØF.

Artikel 7

I løbet af 2006 tager Kommissionen situationen op til fornyet vurdering og forelægger senest den 31. december 2006 et eventuelt forslag for det udvalg, som blev nedsat ved artikel 18 i direktiv 91/271/EØF.

Artikel 8

Denne beslutning er rettet til Den Portugisiske Republik.

Udfærdiget i Bruxelles, den 8. oktober 2001.

På Kommissionens vegne

Margot Wallström

Medlem af Kommissionen

(1) EFT L 135 af 30.5.1991, s. 40.

(2) EFT L 67 af 7.3.1998, s. 29.

(3) EFT L 31 af 5.2.1976, s. 1.

BILAG

1. Krav til udledning fra Estoril-kystens rensningsanlæg for byspildevand i badesæsonen (artikel 2)

>TABELPOSITION>

2. Referencemetoder i forbindelse med kontrol og resultatevaluering (artikel 4 og 5)

- Til kontrol med opfyldelse af kravene til biokemisk iltindhold - BOD 5 - og suspenderet stof indsamles flowproportionale eller tidsproportionale 24-timers prøver på samme bestemte sted ved rensningsanlæggets udløb og indløb.

- Resultaterne evalueres efter bestemmelserne i bilag I.D.4 til direktiv 91/271/EØF.

- Til kontrol af opfyldelse af kravene til fækale kolibakterier indsamles prøver mindst en gang om ugen i badesæsonen ved maksimal gennemstrømning i dagtimerne på samme bestemte sted ved rensningsanlæggets udløb.

- Det rensede spildevand antages at være i overensstemmelse med denne parameter, hvis parameterværdiernes geometriske middeltal i badesæsonen ikke overskrider 2000/100 ml.

- Analysen foretages af laboratorier, der har et kvalitetskontrolanalysesystem, som regelmæssigt kontrolleres af en person, der er uafhængig af laboratorier og godkendt til dette formål af de kompetente myndigheder.